‘Boer maak ŉ plan’ sal SA vorentoe neem, sê Tony LeonTony Leon. Foto: Reint Dykema Ná Leon se gedetailleerde analise van die uitdagings wat Suid-Afrika tans in die gesig staar, het hy gesê die land het vyf belangrike eienskappe wat in sy guns tel, en wat kernbelangrik is vir die sukses van die land. Die eerste, het Leon gesê, is Suid-Afrikaners se gehardheid en vermoë om te oorleef en vas te byt. “Met ubuntu aan die een kant en ŉ gesindheid van ‘ŉ boer maak ŉ plan’ aan die ander kant kan ons die land vorentoe neem. Mense maak planne en dóén dinge,” het hy gesê. Die hoë gradering van Suid-Afrika se private sektor deur verslae van internasionale liggame soos die Wêreld- Ekonomiese Forum, die Internasionale Monetêre Fonds en die Wêreldbank is ŉ tweede eienskap wat in Suid-Afrika se guns tel, aldus Leon. Hiermee saam tel die land se jong bevolking in sy guns. “Daar is baie nuwe jong werkers wat gapings in die arbeidsmark kan vul,” meen hy. “Die belangrike hiervan is egter dat hulle toegang tot die nodige opleiding moet kry om hul plek in die mark te kan inneem.” Die feit dat Suid-Afrikaanse korporatiewe instansies dit regkry om internasionaal suksesvol te wees, is volgens Leon ŉ derde belangrike positiewe eienskap van Suid-Afrika. As voorbeeld het hy verwys na Naspers en 50 ander soortgelyke maatskappye wat op die Johannesburgse Aandelebeurs (JSE) gelys is en wat die meeste van hul inkomste in dollar verdien. “Op beleggings- en vervaardigingsterrein is daar vandag meer in Suid-Afrika aan die gang as ŉ dekade gelede,” sê hy. Leon het die groeiende sterk opposisie vir die regerende party as vierde positiewe eienskap geïdentifiseer. “Die kompetisie wat opposisiepartye die ANC bied is sterker as ooit tevore,” sê Leon. “Selfs politici soos Julius Malema dra by tot die weerstand teen die regerende party. Die DA is vier keer groter as die EFF. As dié party in die komende verkiesing die meerderheid stem in nóg metropole buiten die Wes-Kaap kan kry, gaan ons sien dat die groeiende opposisie ŉ daadwerklike verskil in die land begin maak.” Die sukses en groei van onafhanklike nieregeringsinstansies ten spyte van regeringsbeleid is die vyfde eienskap wat positief is vir Suid-Afrika, sê Leon. “Daar is sowat 700 onafhanklike nieregeringsinstansies, soos die Suid-Afrikaanse Reserwebank, die Suid-Afrikaanse Instituut vir Rasseverhoudinge, die openbare beskermer en Solidariteit, wat sterk staan en ŉ wesenlike positiewe bydrae tot die land maak.” Leon het afgesluit deur te sê groot probleme staar Suid-Afrika tans in die gesig, maar dié probleme gee instansies soos Solidariteit die gulde geleentheid om met veldtogte soos die #OnsBou-veldtog, wat by die kongres bekend gestel is, oplossings te vind.